



Domov sociálnych služieb

prof. Karola Matulaya pre deti a dospelých

**Výročná správa za rok 2017**

Bratislava

Jún 2018

**Obsah**

**Výročná správa za rok 2017**

**História zariadenia**

**Vízia zariadenia**

**Ciele zariadenia**

**Čo ponúkame**

* Včasná intervencia
* Diagnostika
* Rediagnostika
* Špecializované služby pre osoby s autizmom
* Zariadenie podporovaného bývania
* Regionálne diagnosticko – poradenské centrum pre osoby s autizmom a inými vývinovými poruchami (RCA)
* Terapie

**Hlavné aktivity v roku 2017**

* Pravidelné aktivity
* Vzdelávacie aktivity
* Tvorivé aktivity
* Voľnočasové aktivity

**Akcie v roku 2017**

**Výnimočné projekty v roku 2017**

**Dobrovoľníctvo**

**Hospodárenie zariadenia**

**Podporili nás**

**Kontakt**

**Výročná správa za rok 2017**

Výročnú správu za rok 2017 nechápeme len ako výpočet aktivít a akcií, ktoré prijímateľom sociálnej služby ponúkame vďaka zriaďovateľovi, sponzorskej pomoci alebo projektovej podpore. Všetky akcie a aktivity vnímame ako celok, ktorý podporuje našich prijímateľov k zmysluplnému prežívaniu bežného života alebo k ozajstnému precíteniu nevšedných zážitkov. Celý rok sa snažíme držať v duchu napĺňania predstáv a snov našich prijímateľov a v duchu skvalitňovania ich života.

**Prioritou v roku 2017 bolo rozšírenie poskytovania starostlivosti pre malé deti s poruchou autistického spektra (ďalej len „PAS“). Otvorili sme novú skupinu pre 6 detí, s čím súviselo zvýšenie počtu zamestnancov a potreba ich odborného dovzdelávania.**

**Druhou – nemenej dôležitou prioritou – bolo zabezpečenie zateplenia budov Zariadenia podporovaného bývania na Hontianskej 16 a 12. Žiaľ, to sa nepodarilo zrealizovať, takže sa**

**realizácia presúva na rok 2018.**

**História**

Domov sociálnych služieb prof. Karola Matulaya pre deti a dospelých (ďalej len „DSSpKM“) je denným a pobytovým zariadením pre deti a dospelých ľudí s mentálnym postihnutím. Sociálne služby poskytujeme v 5 budovách v Bratislave – v 3 budovách v Dúbravke – Lipského 13 a 19, Ľ. Zúbka 6. a 2 domoch v bratislavskej mestskej časti Ružinov – Hontianska 12 a 16. Tu poskytujeme dospelým ľuďom s mentálnym postihnutím a s duševnými poruchami podporované bývanie. Poskytujeme širokú škálu sociálnych služieb – od ambulantného poradenstva cez ambulantnú sociálnu službu, týždennú a celoročnú pobytovú sociálnu službu v Domove sociálnych služieb aj v Špecializovanom zariadení.

Sme rozpočtovou organizáciou s právnou subjektivitou, napojenou na rozpočet Bratislavského samosprávneho kraja, ktorý je našim zriaďovateľom.

Naše zariadenie vzniklo v októbri 1982 – ako prvé zariadenie denného typu pre malé deti a mládež s mentálnym postihnutím na Slovensku. Postupne sme sa rozširovali do súčasných druhov a foriem sociálnej služby.

V súčasnosti máme kapacitu 111 prijímateľov sociálnej služby, ktorým poskytujeme sociálnu službu v Domove sociálnych služieb, v Špecializovanom zariadení a v zariadení podporovaného bývania, z toho:

* 75 PSS na ambulantnej sociálnej službe (DSS – 61 PSS, ŠZ – 14 PSS)
* 4 PSS na týždennej pobytovej sociálnej službe (DSS – 3 PSS, ŠZ – 1 PSS)
* 8 PSS na celoročnej pobytovej sociálnej službe (DSS – 6 PSS, ŠZ – 2 PSS)
* 24 dospelých PSS na podporovanom bývaní (12 obyvateľov duševné poruchy, 12 obyvateľov mentálne postihnutie)

Viď [www.dsspkm.sk](http://www.dsspkm.sk)

**Vízia**

Vízia zamestnancov DSSpKM:

„***Sprevádzať našich klientov v ich vývine od raného detstva tak,***

***aby sa každý z nich s našou odbornou i ľudskou pomocou a podporou***

***aktívne dopracoval k vrcholu svojich možností***

***a zaradil sa do bežného života.“***

Z našej strany to predpokladá:

1. Čo najlepšie poznať ich potreby – plány – sny
2. Rozvíjať tímový prístup pri riešení odborných otázok, ako aj pri tvorbe ich individuálnych plánov (ďalej „IP“)
3. Vytvárať a rozvíjať partnerský vzťah medzi zamestnancom, prijímateľom a rodinou, založený na vzájomnej dôvere a podpore

A ako pochopili našu víziu prijímatelia?

Tu je ich „preklad“:

***V zariadení sa nám poskytuje taká sociálna služba, ktorá nám pomáha k dosiahnutiu našich naplánovaných cieľov (IP) s odbornou a ľudskou pomocou zamestnancov DSSpKM.***

Apríl 2012

(Ivan Čietek, Michal Hvozda, Ivan Strachov, Renáta Popluhárová)

**Ciele**

Naším cieľom je poskytnúť deťom a dospelým ľuďom s mentálnym postihnutím takú mieru pomoci a podpory, aby mohli žiť normálny – bežný život, na ktorý má každý nárok.

U malých detí je dôležitá včasná a správna diagnostika, navrhnutie optimálneho programu na jeho rozvoj, a to v úzkej spolupráci s rodinou dieťaťa.

U dospelých prijímateľov je pre nás dôležité rešpektovanie ich potrieb a príprava dospelých prijímateľov na samostatný život. Veľmi dôležitý pre dosiahnutie cieľa je proces, ktorý prijímateľ s podporou prechádza, kde vystupuje ako aktívny člen tímu.

**Čo ponúkame...**

**Včasnú diagnostiku**

Včasnú diagnostiku poskytujeme buď formou ambulantného poradenstva v rámci Regionálneho diagnosticko – poradenského centra pre osoby s autizmom a inými vývinovými poruchami alebo ako ambulantnú formu sociálnej služby na úseku diagnostiky a autizmu.

Počas ambulantnej formy sociálnej služby dieťaťa v našom zariadení je včasná diagnostika realizovaná denne v rámci individuálnych a skupinových činností, s dostatočným priestorom pre prácu s rodinou.

Pri včasnej diagnostike zdôrazňujeme individuálny prístup k dieťaťu a jeho rodine. Našu diagnostiku realizujeme na základoch už overených metodík a postupov (vypracovaných v našom zariadení, prípadne Montessori techniky, TEACCH program, ABA, komunikačné prístupy...), prípadne využívame iné nové alternatívne postupy.

**Diagnostiku**

Diagnostikuvykonáva odborný tím zamestnancov – špeciálny pedagóg, liečebný pedagóg, psychológ, logopéd, ktorí kompletizujú  potrebné interné aj externé podkladové správy o jedincovi (anamnestické údaje, lekárske správy, psychologické správy, pedagogické správy a pod.). Po adaptačnej fáze vykonávajú  **tímovú diferenciálnu a vývinovú diagnostiku**, do ktorej prispievajú čiastkovými výsledkami z jednotlivých oblastí – motorika, komunikácia, vedomosti, sociálne správanie, sebaobsluha. Na základe ich analýz prehodnocujú celkový stav, aplikujú a overujú najefektívnejšie terapeuticko - výchovné modely v priamej práci s prijímateľom. U detí predškolského veku robia aj diagnostiku s vypracovaním individuálneho stimulačného programu pre možnosť integrácie v materskej škole bežného typu. Pri celom procese úzko spolupracujú s rodinou, berú do úvahy ich podnety a požiadavky.

U starších prijímateľov - po skončení povinnej školskej dochádzky, sa zameriavajú na diagnostiku pracovných zručností, na možnosti osamostatnenia sa v bývaní a s tým spojené zručnosti, na zmysluplné trávenie voľného času a na možnosti integrácie do spoločnosti prostredníctvom podporných služieb.

**Rediagnostiku**

**Rediagnostiku vykonávame u prijímateľov** z nášho zariadenia. Prebieha  v ich kmeňových skupinách s ich súhlasom a so súhlasom  rodičov. Trvanie rediagnostického procesu je 3 – 6 mesiacov.  Do programu rediagnostiky sa zaraďujú prijímatelia podľa aktuálnej potreby – zmeny v správaní, zmena zdravotného stavu, nové potreby prijímateľa, ktoré sa objavili pri tvorbe individuálneho plánu a pod.

Za diagnostiku a rediagnostiku zodpovedá  osobitne vyčlenený tím odborných zamestnancov - špeciálny pedagóg, liečebný pedagóg, psychológ a logopéd. Odborní zamestnanci spolupracujú s ďalšími externými odborníkmi a inštitúciami podľa potrieb prijímateľov.

**Špecializované služby pre osoby s autizmom**

Od roku 1995 sa venujeme aj osobám s autizmom a v súčasnosti máme v Špecializovanom zariadení 23 prijímateľov sociálnej služby s touto diagnózou. Sú rozdelení do 5 skupín – podľa veku (3x deti, školský vek, dospelí). S prijímateľmi s PAS pracujeme podľa programu TEACCH, ktorý umožňuje alternatívnu komunikáciu prostredníctvom vizualizácie a štrukturalizácie. Tento program vychádza zo silných stránok ľudí s pervazívnou vývinovou poruchou - umožňuje prijímateľom priblížiť, čo sa bude diať, kedy bude daná aktivita nasledovať, s kým, kde a ako dlho ju bude robiť ( denný plán ).

Prijímatelia s diagnózou PAS sú aj v iných skupinách, vrámci DSS. Aj tam im podľa ich potrieb prispôsobujeme program s využitím známych a osvedčených metodík.

**Zariadenie podporovaného bývania**

V Zariadení podporovaného bývania poskytujeme sociálnu službu dospelým občanom, ktorí sú schopní s primeranou podporou viesť samostatný život. V správe máme 2 domy, v ktorom býva po 12 obyvateľov.

V ZPB na Hontianskej 12 poskytujeme sociálnu službu pre 12 dospelých občanov s mentálnym postihnutím a v ZPB na Hontianskej 16 poskytujeme sociálnu službu 12 dospelým prijímateľom sociálnej služby s duševnými poruchami a poruchami správania.

Prijímatelia žijú svoj život s podporou odborných zamestnancov, osobných asistentov, dobrovoľníkov a svojej rodiny.

Čo sa v podporovanom bývaní podarilo:

- získať osobných asistentov pre všetkých obyvateľov PB

- dohodnúť sa na pravidelných komunitných stretnutiach v oboch domoch PB

- každý obyvateľ má svojho kľúčového pracovníka, s ktorým tvorí a realizuje individuálny

 plán

- získať dobrovoľníkov pre obyvateľov PB pre rôzne aktivity (podľa potreby obyvateľa alebo

 ZPB)

- funguje občianskeho združenia TU SME DOMA, ktoré má svoju webovú stránku,

 ktorá sa pravidelne aktualizuje ([www.tusmedoma.org](http://www.tusmedoma.org)). Cieľom OZ TU SME DOMA je

 podpora života ľudí na bývaní a plnenie ich snov a prianí.

**Regionálne diagnosticko – poradenské centrum pre osoby s autizmom a inými vývinovými poruchami (ďalej „RCA“)**

RCA poskytuje pre cieľové skupiny – deti, mládež a dospelých občanov s autizmom a inými vývinovými poruchami

* sociálne poradenstvo
* špeciálno – pedagogické poradenstvo
* psychologické poradenstvo

Cieľom je poskytovať klientom takú komplexnú celoživotnú službu, aby sa zlepšila kvalita ich života a poskytla sa im možnosť čo najlepšieho včlenenia do bežného života.

Služby RCA sa poskytujú:

1. ambulantnou formou - diagnostika a terapeutická práca (na dohodnutý termín v sídle RCA)
2. terénnou formou **–** podľa potrieb rodičov, iných zariadení (rodina, DSS, MŠ, ŠZŠ – priamo v ich zariadení)

Služby RCA okrem základného sociálneho poradenstva sú platené v zmysle cenníka, ktorý je súčasťou VZN BSK a je zverejnený aj na našej webovej stránke.

**Hlavné aktivity v roku 2017**

Prijímatelia nášho zariadenia si aktivity vyberajú samy, podľa ich záujmu a motivácie. V rámci individuálneho plánu má každý vytvorený svoj denný harmonogram aktivít, ktorý je tvorený za jeho aktívnej účasti.

**Pravidelné aktivity**

**Aktivity bežného života**

Cieľom je znižovanie podpory klienta v sebaobslužných činnostiach, a tým posilnenie jeho sebestačnosti v každodennom živote ako aj príprava na samostatný život.

**Domáce práce, upratovanie, kuchynka**

Nácvik bežných domácich prác, nácvik prípravy jednoduchých studených a teplých jedál.

**Záhradnícke práce**

Je to najvhodnejšia forma pracovnej terapie, pri ktorej majú klienti možnosť osvojiť si a fixovať základné pracovné zručnosti v záhrade a manipuláciu s náradím. Učia sa postup prác podľa aktuálnych ročných období a tak sa stávajú spolutvorcami postupne upravovanej záhrady.

**Sociálna rehabilitácia**

Z hľadiska aktivít bežného života to znamená orientácia a praktické využívanie ponuky okolitých služieb, obchodov a pod., zaistenie sociálnej integrácie.

**Vzdelávacie aktivity**

Tieto aktivity majú za cieľ udržiavať mentálnu aktivitu, naučiť sa novým zručnostiam (napríklad pri práci s počítačom), zachovať si doterajšie vedomosti a schopnosti, rozvíjať základňu svojich vedomostí o poznatky z praktického života, rozširovať všeobecnú orientáciu a týmto vlastne zabezpečiť sociálnu integráciu. Tieto aktivity sa uskutočňujú buď klasickou formou v interakcii pracovník – klient, skupina klientov, alebo formou vzdelávacích programov.

**Tréning kognitívnych funkcií**

Táto aktivita je určená predovšetkým pre našich dospelých klientov a zvlášť pre klientov – seniorov. Je to vzdelávací program, kde využívame najmä koncentračné cvičenia, cvičenia na vytváranie asociácií, logické a grafomotorické úlohy, cvičenia na stimuláciu krátkodobej pamäti, cvičenia dlhodobej pamäti, mnemotechniky – napríklad metódu Loci.

**Počítače**

Prácu s počítačom využívame aj na vybrané formy biblioterapie - písanie vlastných textov samotnými klientmi, na preklad textov piesní ktoré sa im páčia, na prácu s tlačiarňou, na rozvoj gramotnosti, pozornosti a pamäte.

U niektorých klientov PC využívame na základnú prácu s internetom za účelom rozvoja komunikácie a posilnenia ich seba kompetencií.

**Tvorivé aktivity**

V procese týchto aktivít sa snažíme o zachovanie doterajších zručností a nadobúdanie nových zručností v oblasti rozvíjania tvorivosti, fantázie a estetického cítenia.

**Výtvarné aktivity**

Táto činnosť je u našich klientov veľmi obľúbená. I keď častokrát maľujú podľa predlohy, vzniká pod ich rukami originálne dielo, v ktorom sa naplno prejaví ich osobnosť a prežívanie. V týchto aktivitách využívame rôzne výtvarné postupy a techniky, či už je to pri kreslení alebo pri maľbe na výkres, plátno, hodváb alebo sklo.

Motiváciou pre nich sú výstavy výtvarných diel, výzdoba, dary (Vernisáž Geniálny Amedeo, výzdoba spoločných priestorov Polikliniky na , výzdoba očnej ambulancie v Dúbravke, výzdoba nášho zariadenia...)

**Smaltovanie**

Technika smaltovania je u nás pomerne nová. Spočíva v príprave smaltových suspenzií, nanášaní základných krycích vrstiev na kovové diely – platničky vykrojené do požadovaného tvaru. Klienti vyrábajú rôzne drobné dekoračné predmety, smaltové tabuľky a bižutériu. Proces smaltovania okrem praktického významu má význam aj pri rozvíjaní samotnej tvorivosti klientov, pri cibrení ich jemnej motoriky a rozvíjaní koordinácie oko – ruka.

**Drevárska dielňa**

Pre každého klienta má drevárska dielňa individuálny význam. Medzi dva najhlavnejšie patria terapeutický - rozvoj fyziologických a psychických funkcií a habilitačný význam -nadobudnutie nových vedomostí a zručností, napomáhajúcich socializácii, sebahodnoteniu, sebauplatneniu.

**Keramická dielňa**

Hlina umožňuje našim klientom tvoriť v mnohých rovinách – od nezáväznej hry a manipulácie, cez odtláčanie, vykrajovanie až po cielenú manipuláciu do požadovaného tvaru. Hlina umožňuje pracovať individuálne i skupinovo. V našej keramickej dielni vznikajú postupnými čiastkovými krokmi ucelené zmysluplné praktické i dekoračné predmety – napríklad rôzne taniere, misy, šálky, svietniky, vázy a do nich kvety, ktoré Vám nikdy nezvädnú. Práca s hlinou okrem toho pôsobí na našich klientov aj relaxačne pri odbúravaní vnútorného napätia, ale aj rehabilitačne pri posilňovaní jemnej motoriky.

**Textilná dielňa**

V textilnej dielni sa klienti zameriavajú najmä na výrobu kobercov, kreslenie a maľovanie na bavlnu – vrecúška, tašky, klobúky, tričká, na hodváb – šále, šatky, kravaty, na umelé vlákno – dáždniky. Ďalej sa venujú výrobe atraktívnych a žiadaných plstených šálov z vlny a šifónu, výrobe predmetov z kašírovaného papiera a výrobe pozdravov. Jedinečné vzory sa objavujú na obrusoch, tričkách, či posteľnej bielizni pri procese batikovania textílií na stole.

**Voľnočasové aktivity**

Tieto aktivity sa u nás odvíjajú podľa záujmu klientov ale aj od aktuálneho ročného obdobia.

**POHODA**

je zaujímavý priestor na stretávanie sa klientov v našich priestoroch, a je teda nezávislý na vonkajších podmienkach. Cieľom takéhoto stretávania je „pohodové“ trávenie popoludňajšieho času, kde sa spoločne zvolí program stretnutia – sociálna komunikácia na rôzne témy, spievanie, počúvanie hudby, tanec, relaxácia, rôzne súťaže, hry, kreslenie, posedenie pri občerstvení. Účasť klientov je dobrovoľná ale sú stanovené pravidlá, ktoré sa snaží celá skupina dodržiavať. Pohodu vedú dvaja zamestnanci - terapeuti ale v prípade záujmu skupinu vedú klienti, s podporou terapeutov. Býva 1x do týždňa.

**Divadelný súbor KAMKO**

KAMKO – skratka slov **kam**arátsky **ko**lektív, vznikol v roku 1999 a prešiel do dnešného obdobia veľkými premenami. V roku 2017 sa nerealizovalo žiadne nové predstavenie, divadlo má prestávku.

**Turistický krúžok**

Veľmi sympatická a pre prijímateľov atraktívna voľnočasová aktivita – spoznávanie Bratislavy a okolia cez turistické vychádzky. Podľa zloženia skupiny sa túry prispôsobovali obtiažnosťou a náročnosťou. Aktivita si získala veľa sympatizantov a v tomto roku sa pre veľký záujem vytvorili 2 samostatné turistické skupiny.

**Fotografický krúžok**

Fotografický krúžok vznikol najmä na základe plnenia cieľov individuálnych plánov niektorých prijímateľov sociálnej služby. Námetom fotografií je prevažne príroda a zvieratá v rôznych ročných obdobiach. Výsledkom činnosti tohto krúžku sú naozaj vydarené fotografie, na ktorých sa prejavuje zmysel pre detail a cit zachytiť atmosféru. Autorom fotografií sme v rámci zariadenia zorganizovali aj malú výstavu.

**Aktivity a akcie v roku 2017**

Cieľom všetkých akcií, ktoré každoročne organizujeme je veľké nadšenie klientov, veľké nasadenie mnohých zamestnancov, podpora rodičov, utuženie vzájomných vzťahov a prezentácia širokej verejnosti život ľudí s mentálnym postihnutím.

Mnohé z nich sa stali už tradíciou a nevieme si kalendárny rok v našom zariadení bez nich už ani predstaviť.

Medzi tie „povinné“patria :

* plavecké preteky
* športové hry
* adventné tvorivé dielne
* výstava obrazov spojená s aukciou Geniálny Amedeo
* odborný arteterapeutický seminár Raňajky s arte
* fašiangový bál a karneval

Deti sa zúčastnili zážitkového výletu vo Viedni v Haus des Meeres, dospelí klienti zase rekondičných pobytov. Za finančnej pomoci firmy absolvovali tiež motokárové jazdy v Kart aréne.

Každý rok sa snažíme získať mimorozpočtové zdroje na materiálno –technické vylepšenie priestorov pre prijímateľov. V roku 2017 sa nám podarilo osadiť herné konštrukčné prvky na terase u malých detí na Ľ. Zúbka a začať s vytváraním priestoru na kuchynku v skupine B.

Časopis Fantácia vyšiel jedenkrát a časopis, ktorý tvoria samotní prjímatelia a volá sa „Na kolene“ vyšiel 4x a teší sa veľkej priazni všetkých pracovníkov.

**Výnimočné projekty – aktivity v roku 2017**

**Spolupráca s MŠ Damborského**

Vďaka dobrým susedským vzťahom a ochote vedenia MŠ na Damborského 3 využívame

možnosť začlenenia niektorých našich malých detí do rovesníckeho kolektívu detí MŠ. Cieľom je diagnostika socio - komunikačných zručností, začlenenie do rovesníckeho kolektívu s podporou terapeuta, osveta pre učiteľky MŠ o tom, že sa to s takýmito deťmi dá zvládnuť, priama integrácia pri hrových aktivitách a tiež dlhodobá terapia spomínaných zručností.

Následne sa deti z MŠ aktívne zúčastnili našich športových hier - "opačná integrácia", kde bola ich priama skúsenosť s pozitívnym zážitkom ( ocenenie medailami, vecné ceny ). Okrem toho učiteľky z materskej škôlky, prípadne rodičia využívajú naše služby RCA pre deti, ktoré potrebujú špeciálnu pomoc ( logopedickú, psychologickú, špeciálno-pedagogickú ).

**Vybudovanie pracovnej kuchynky v skupine B**

Vytváranie príležitostí na nácvik činností bežného života patrí k prioritám, ktoré sa snažíme zabezpečiť sponzorsky. V tomto roku je to vybudovanie priestoru na nácvik varenia a všetkých činností s tým spojených – nakupovanie, umývanie, odkladanie riadu a podobne. Finančne na túto prestavbu prispela Nadácia ČSOB.

**Terasa pre malé deti**

Prostredníctvom financií z nadácie Markíza sme upravili terasu pre malé deti, keďže v skupine sú deti, ktoré potrebujú viac priestoru na rozvoj hrubej motoriky a zároveň chránené prostredie vzhľadom na ich závažný zdravotný stav. Upravil sa terén, vysypali sme ho kamienkami, osadila sa hojdacia lavička, vytvoril sa priestor na hojdacie „hniezdo“ a na sedenie pri kmeni stromu. Aj vďaka tomuto sa deti cítia na terase spokojne a následne sú ochotné zapojiť sa aj do nácviku kognitívnych schopností.

**Čistenie Dúbravky**

Mimoriadne užitočnou sa stala činnosť našej „upratovacej čaty“, ktorá sa veľmi aktívne začala zapájať do akcie „Čistíme Dúbravku“. Prijímatelia sa naučili používať primerané náradie, rešpektovať inštrukcie, primerane sa správať na verejnosti. Zároveň majú veľkú radosť, lebo vedia, že sú užitoční a bežní okoloidúci ľudia ich chvália.

**Výroba vtáčích búdok**

Nová aktivita, ktorá veľmi zaujala aj tých ťažko motivovateľných prijímateľov – vôňa dreva, pílenie, šmirgľovanie, natieranie, pribíjanie klincov – to všetko sú činnosti, kde terapeut dokázal individuálne zapojiť skoro každého, kto chcel. Výsledkom sú krásne „domčeky“, do ktorých sa usídlili malé mestské vtáčiky.

1. VVýýroba vtáčích

**Dobrovoľníctvo u „Matulayovcov“**

Pojem „dobrovoľník“ v našej organizácii nie je neznámy. Za posledné roky u nás pracovali dobrovoľníci na rôznych pozíciách – počnúc výukou angličtiny pre klientov a končiac asistentskou službou. Vždy to bola snaha o pomoc a podporu pre klientov nášho zariadenia.

V roku 2017 sme v našom zariadení pokračovali s dobrovoľníctvom.Už tradičnou je aktivita

**„Naše mesto“.**

V rámci tohto projektu sme vďaka dobrovoľníkom zo spoločnosti IBM a BOSCH natreli ploty a bráničky, vyčistili ihrisko pre deti, urobili terénne úpravy pred realizáciou terasy, na ktorú sa navozil štrk. Ďalšia skupinka vysadila kvety, natrela altánok a upratala exteriéry okolo múrov v budove na ľ. Zúbka.

Projekt „**Bratislavský týždeň dobrovoľníctva“**

Pomohli nám pri čistení interiéru – umývali okná v ZPB na Hontianskej a tiež im namaľovali lavičky, ktoré spríjemňujú voľné chvíle v záhrade.

**Nezmluvní dobrovoľníci:**

1. **Firma DELL, BOSCH**
2. **študenti Pedagogickej a sociálnej akadémie na Bullovej ulici**
3. **študenti FTVŠ UK, Katedra športov v prírode a plávania**
4. **vojaci z Útvaru čestnej stráže prezidenta Slovenskej republiky**

**Ich dobrovoľnícka náplň spočívala vo výpomoci pri akciách DSSpKM, ako boli športové hry, plavecké preteky.**

**Od 6.11. 2013 sme zaregistrovaní v databáze Bratislavského dobrovoľníckeho centra.**

**Hospodárenie DSS prof. Karola Matulaya pre deti a dospelých za rok 2017**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |
| --- | --- | --- |
| **Príjmy 2017** | EUR |  |
| Príjmy za poskytnuté sociálne služby od klientov | 115 610 |   |
| Príjmy za služby RCA | 5 627 |   |
| Príjmy za prenájom | 162 |   |
| Príjmy za stravné od zamestnancov | 11 018 |   |
| Bankové príjmy - úroky | 0 |   |
| Ostatné príjmy - dobropis | 371 |   |
| vratky | 4 452 |   |
| mimorozpočtové | 3 082 |   |
| mimorozpočtové granty | 845 |   |
| mimorozpočtové granty BV  | 200 |   |
| príjmový VS | 0 |   |
| príjmový prevod z darovacieho | 0 |   |
| príjmový prevod z darovacieho | 0 |   |
| darovací príjem na BV | 955 |   |
| darovací príjem na BV | 1 065 |   |
| iné príjmové finančné operácie | 5 000 |   |
| **Príjmy celkom** | **148 387** |   |
|  |  |  |
| **Výdavky 2017** | EUR |  |
| Mzdové náklady | 862 955 |   |
| Odvody za zamestnávateľa do zdravotných poisťovní a SP | 298 148 |   |
| Cestovné | 757 |   |
| Energie, voda a komunikácie | 78 024 |   |
| Materiál | 69 589 |   |
| Dopravné | 5 331 |   |
| Rutinná a štandardná údržba | 49 962 |   |
| Nájomne za prenájom | 0 |   |
| Služby | 60 624 |   |
| Transfery | 8 567 |   |
| **Bežné výdavky celkom** | **1 433 957** |   |

 |  |
|  |  |
|  |  |

**Kontakt**

Domov sociálnych služieb prof. Karola Matulaya pre deti a dospelých

Lipského 13

Bratislava

841 01

[www.dsspkm.sk](http://www.dsspkm.sk)

**Štatutár**

Mgr. Jana Čajágiová, poverená výkonom funkcie riaditeľky

cajagiova@dsspkm.sk

0948 292626, 00421/2/6436 2508

**Vedúca Úseku diagnostiky a autizmu**

Mgr. Ivana Kubincová

autisti@dsspkm.sk

00421/2/6446 2052

**Vedúca Úseku výchovy a sociálnej rehabilitácie**

Mgr. Ingrid Bezáková

bezakova@dsspkm.sk

00421/2/6436 6142

**Vedúca Úseku zdravotnej starostlivosti**

Mgr. Zuzana Bartovičová

bartovicova@dsspkm.sk

00421/2/6436 2508

**Vedúca Úseku ekonomiky**

Andrea Janebová

janebova@dsspkm.sk

00421/2/6436 4262

**Koordinátor RCA**

Mgr. Monika Bárdošová

bardosova@dsspkm.sk

00421/911 211 744, 00421/2/6436 3262

**Koordinátor Zariadenia podporovaného bývania**

Mgr. Júlia Krupová

krupova@dsspkm.sk

00421/948 072 332, 00421/911 836 482

*Výročnú správu vypracovali:*

Mgr. Jana Čajágiová

za pomoci Mgr. Ingrid Bezáková, Andrea Janebová